RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af de delegerede beføjelser, der tillægges Kommissionen i henhold til Europa-Parlamentets og Rådets forordning (EF) nr. 1760/2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97

1. Indledning og retsgrundlag

I henhold til artikel 22b, stk. 2, i Europa-Parlamentets og Rådets forordning (EF) nr. 1760/2000 (i det følgende benævnt "forordningen om identifikation af kvæg") skal Kommissionen forelægge Europa-Parlamentet og Rådet en rapport om udøvelsen af de delegerede beføjelser, der tillægges Kommissionen ved denne forordning. Rapporten skal udarbejdes senest ni måneder inden udløbet af den femårsperiode, der gælder for delegationen af beføjelser, og som begyndte den 17. juli 2014. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

2. Udøvelse af de delegerede beføjelser

Artikel 22b, stk. 2, i forordningen om identifikation af kvæg finder anvendelse på beføjelsen til at vedtage delegerede retsakter, der tillægges Kommissionen i henhold til artikel 4, stk. 1, artikel 4, stk. 3, artikel 4, stk. 5, artikel 4a, stk. 2, artikel 5, artikel 6, stk. 2, artikel 7, stk. 1, artikel 7, stk. 2, artikel 7, stk. 6, artikel 13, stk. 6, artikel 14 og artikel 15a i nævnte forordning.

Nærmere bestemt gælder følgende:

a) Artikel 4, stk. 1, i forordningen om identifikation af kvæg giver Kommissionen beføjelse til at tilføje identifikationsmærker til listen i bilag I, samtidig med at deres interoperabilitet sikres, med henblik på at sikre tilpasningen til den tekniske udvikling. I den forbindelse er der på nuværende tidspunkt ikke rapporteret om teknologiske fremskridt for så vidt angår ny identifikationsmærkning af kvæg. Derfor skal der rapporteres om yderligere tekniske fremskridt, inden man går videre med udarbejdelsen af en delegeret retsakt om nye identifikationsmærker til kvæg.

b) Artikel 4, stk. 3, i forordningen om identifikation af kvæg giver Kommissionen beføjelse til at vedtage kravene til de identifikationsmærker, der er opført i bilag I, og de nødvendige overgangsforanstaltninger i forbindelse med indførelsen af et bestemt identifikationsmærke. På grundlag af forgængeren til denne beføjelse, tidligere artikel 10, litra a), har Kommissionen vedtaget kravene til de konventionelle øremærker ved forordning (EF) nr. 911/2004. Eftersom forordningen om identifikation af kvæg skal ændres ved forordning (EU) 2016/429, således at artikel 1-10 udgår, vedtager Kommissionen kravene til de elektroniske identifikationsmærker i overensstemmelse med de beføjelser, som er tillagt Kommissionen ved artikel 118, stk. 1, litra a), og artikel 120, stk. 2, litra c), i dyresundhedsloven.

c) Artikel 4, stk. 5, i forordningen om identifikation af kvæg giver Kommissionen beføjelse til at vedtage kravene til alternative identifikationsmærker, der anvendes til kvæg bestemt til kultur- og sportsbegivenheder bortset fra messer og udstillinger, herunder de nødvendige overgangsforanstaltninger i forbindelse med deres indførelse. På grundlag af forgængeren til denne beføjelse, tidligere artikel 4, stk. 1, har Kommissionen vedtaget sådanne krav ved forordning (EF) nr. 644/2005.

d) Artikel 4a, stk. 2, i forordningen om identifikation af kvæg giver Kommissionen beføjelse til at fastsætte de særlige omstændigheder, hvorunder medlemsstaterne kan forlænge de fastsatte maksimumsfrister for anvendelse af identifikationsmærkerne. Ved beslutning 2004/764/EF og 2006/28/EF er der vedtaget specifikke krav for kvæg, der holdes i naturreservater i Nederlandene, og for kalve af ammekøer, som ikke anvendes til mælkeproduktion (inden forordningen om identifikation af kvæg blev ændret ved forordning (EU) nr. 653/2014). På nuværende tidspunkt er der ikke drøftet yderligere omstændigheder, som ville kræve vedtagelse af specifikke krav ved hjælp af en delegeret retsakt.

e) Artikel 5 og artikel 6, stk. 2, i forordningen om identifikation af kvæg giver Kommissionen beføjelse til at fastlægge regler vedrørende de data, der skal udveksles mellem medlemsstaternes elektroniske databaser, og de oplysninger fra den elektroniske database, der skal medtages i dyrepasset, herunder overgangsbestemmelser. Eftersom forordningen om identifikation af kvæg skal ændres ved forordning (EU) 2016/4293, således at artikel 1-10 udgår, vedtager Kommissionen disse regler i overensstemmelse med beføjelserne, som er tillagt Kommissionen ved artikel 118, stk. 1, litra b), og artikel 118, stk. 1, litra c), i dyresundhedsloven.

f) Artikel 7, stk. 1, i forordningen om identifikation af kvæg giver Kommissionen beføjelse til at fastsætte, under hvilke særlige omstændigheder medlemsstaterne kan forlænge den maksimumsfrist, inden for hvilken brugere skal indberette alle flytninger til og fra bedriften og alle fødsler og dødsfald på bedriften til myndighederne. På grundlag af forgængeren til denne beføjelse, tidligere artikel 7, stk. 1, har Kommissionen vedtaget sådanne krav ved forordning (EF) nr. 911/20042.

g) Artikel 7, stk. 2, i forordningen om identifikation af kvæg giver Kommissionen beføjelse til at føre en liste over de medlemsstater eller dele af medlemsstater, hvor der gælder særlige regler for årstidsbestemt græsning, herunder tidsperioden, brugernes specifikke forpligtelser og regler om registrering af bedriften og registrering af flytninger af sådant kvæg. Da Kommissionen har vedtaget disse regler ved beslutning 2001/672/EF, er der ikke drøftet yderligere omstændigheder, som ville kræve vedtagelse af specifikke krav ved hjælp af en delegeret retsakt.

h) Artikel 7, stk. 6, i forordningen om identifikation af kvæg giver Kommissionen beføjelse til at fastsætte reglerne for de oplysninger, der skal indføres i bedriftsregistret. På grundlag af forgængeren til denne beføjelse, tidligere artikel 10, litra c), har Kommissionen vedtaget sådanne krav ved forordning (EF) nr. 911/20042.

i) Artikel 13, stk. 6, i forordningen om identifikation af kvæg giver Kommissionen beføjelse til at fastsætte bestemmelser om en forenklet præsentation af oprindelsesangivelsen i tilfælde, hvor dyret har opholdt sig meget kortvarigt i den medlemsstat eller det tredjeland, hvor det er født eller slagtet, for at undgå unødig gentagelse af angivelsen på etiketten. På grundlag af forgængeren til denne beføjelse, tidligere artikel 19, har Kommissionen fastsat sådanne bestemmelser i artikel 3 i forordning (EF) nr. 1825/2000.

j) Artikel 14 i forordningen om identifikation af kvæg giver Kommissionen beføjelse til at fastsætte bestemmelser svarende til dem, der gælder for hakket kød, for mærkning af oksekødsafpuds og opskåret oksekød. På grundlag af forgængeren til denne beføjelse, tidligere artikel 19, har Kommissionen vedtaget sådanne krav ved forordning (EF) nr. 1825/20009.

k) Artikel 15a i forordningen om identifikation af kvæg giver Kommissionen beføjelse til at udarbejde definitioner af og krav til de betegnelser eller kategorier af betegnelser, som frivilligt må anvendes af den erhvervsdrivende ved mærkningen. Siden forenklingen af den frivillige mærkningsordning ved forordning (EU) nr. 653/20147 om ændring af forordningen om identifikation af kvæg har der ikke været omstændigheder, der tyder på et behov for at regulere sådanne definitioner og krav ved en delegeret retsakt.

3. Konklusion